User:Sanjayshandilya

संजय शांडिल्य की कविता

●

प्रेम : कुछ वक्तव्य

1.

प्रेम पहाड़ी रास्ते की तरह होता है

जो लगता बहुत खूबसूरत है

पर चलना जिस पर

बेहद खतरनाक होता है

हालाँकि जो चलते हैं

उन्हें अच्छा लगता है चलना

इतना अच्छा

कि अक्सर

वे जान तक दे देते हैं...

2.

प्रेम शरद का चाँद

शिशिर की आग होता है

ग्रीष्म की बर्फ

वर्षा का सोंधापन होता है प्रेम

हेमंत का फूल

वसंत का पीलापन है होता है

3.

प्रेम प्रतिकार है सबसे बड़ा

सबसे बड़ा समर्थन है

देवत्व के बंधन से पलायन है प्रेम

मनुष्यता के आगे समर्पण है

सबसे बड़ी उक्ति है प्रेम

सबसे बड़ी युक्ति है

प्रेम सबसे बड़ी मुक्ति है...